Manapság egyre többször hallunk a globális felmelegedésről, és az ennek hatására bekövetkező grönlandi jégolvadásról. Sok mítosz és tévhit kering erről a világban, sokan anélkül foglalnak álláspontot, hogy valóban ismernék a tényleges problémát. De hogy miről is van valójában szó, mi áll ennek a hátterében, és hogy milyen következményekkel jár ez a folyamat...? A The Ice/Bear Project most erre keresi a választ Bán Dóra geofizikus szakértői véleményének segítségével.

A világtenger szintje az utóbbi évtizedekben egyre gyorsabban emelkedik, ennek legfőbb oka a grönlandi jéghegyek folyamatos pusztulása és olvadása. Grönland Földünk legnagyobb szigete, területének nagy részét összefüggő jégtakaró borítja. Ez 1 833 900 km2-en 2.85 millió km3-nyi jeget jelent. Ha ez a jégtömeg mind elolvadna, a világon a tengerszint hét méterrel emelkedne, ezáltal a Föld sűrűn lakott tengerpartjai víz alá kerülnének, és több száz millió ember élete kerülne veszélybe. A megnövekedett vízmennyiség hatására pedig megváltozhat a tengeráramlatok sebessége és hossza, és megnőhet a sivatagok területe. Emellett az édesvíz növekvő aránya jelentősen megváltoztatja az óceánok sóháztartását, ami valószínűleg számos vízi élőlény elpusztulásához vezetne. Az utóbbi nyáron a tudósok megállapították, hogy immár a grönlandi jég teljes egésze olvadásnak indult, beleértve a sziget közepén lévő, eddig szilárdan álló jégtömeget is. Erre korábban még nem volt példa.

Aki képeket néz Grönlandról, annak egy nagyon különös és ijesztő látványban lehet része. Az utóbbi években ugyanis az ottani jégtakaró egyre inkább kezd elfeketedni. Ennek oka az Amerikában egyre gyakoribb erdőtüzekből keletkező por és korom lerakódása, ami nem csak esztétikai problémát jelent, de a jég olvadásának sebességét is jelentősen befolyásolja, mivel a fekete szín nem hogy nem veri vissza, de erősen elnyeli a nap sugarait, és az elnyelt hő melegíti az alatta lévő jégtáblákat.

Azért, hogy a „zöld sziget” ne legyen hamarosan tényleg zöld, a hétköznapi emberek is sokat tehetnek. A legfontosabb feladatunk a légkört szennyező anyagok kibocsátásának mérsékelése, legfőképp azoké az anyagoké, amelyek az üvegházhatásért felelősek. Talán ez először ijesztően hangzik, de néhány egyszerű lépéssel minden ember nagyon sokat tehet a Föld védelméért. A tömegközlekedés előnyben részesítésével, az energiafelhasználás csökkentésével, a zöld energia igénybevételével és a tudatos vásárlással mindannyian tehetünk azért, hogy lelassítsuk a globális felmelegedést, a grönlandi jég olvadását, és ezzel számos világméretű katasztrófát előzhetünk meg.